khistorydata/jeongjo-sjw-relations huggingface dataset:
정조 21년 · 목
吏曹啓言新除授淳昌郡守李周憲呈狀內渠母年踰七十老病沈重食飮全却藥餌罔效一兩日內辭朝有命而半千里外遠赴無望云其親病旣如是則有難强令赴任請改差允之
정조 21년 · 목
以申溆爲持平徐有榘爲淳昌郡守金翊休爲副總管
정조 21년 · 강
命宗廟大門入直訓鍊主簿白宗海決棍懲勵
정조 21년 · 목
兵曹啓言今七月初一日宗廟大門入直訓鍊主簿白宗海莫重大祭淸齋之時守僕輩不敬之事身爲門將不能檢飭之狀萬萬駭然爲先汰去請令該府拿問處之敎以決棍懲勵
정조 21년 · 강
命故參判金魯永家加數致賻
정조 21년 · 목
禮曹以魯永卒逝啓敎以月城之家金魯成先逝此宰臣又逝況其持縗之中乎爲之傷惻致賻加數輸送而致祭葬前擧行
정조 21년 · 강
命時囚金履永更爲捧供啓聞捧供諸堂閔鍾顯李敬一金履翼推考執筆都事問名拿問
정조 21년 · 목
義禁府啓言檢閱金履永口招以爲渠身爲小官違越常格代直出齋旣是無知妄作之擧原情措語語不別白漫漶粧撰顯有自明之跡莫非渠罔赦之罪特命差祭飭敎申複惕念致誠尤倍他人而不過隨衆奔走罪上添罪益無所逃云請上裁敎以初供游辭旣萬萬可駭則又焉敢以無知妄作等說弄舌於置對之下乎至於駿奔恪勤之倍於他人與否又不直陳似此供辭豈可捧入卿等推考更爲捧供啓聞又敎曰口招之無敢以文字捧之王府法例卽然況飭敎不啻屢次則時囚金履永之供此果口招乎原情乎該堂雖已問備執筆都事所爲亦可惡問名拿問一體捧口招俾尊王府格例此後更加嚴飭
정조 21년 · 강
命罪人孫景海待稍涼加刑得情推案捧入承旨李海愚推考曠推諸堂竝重推
정조 21년 · 목
刑曹啓言罪人孫景海足踢梁斗機卽地致命之狀詞證明白鐵案已成嚴訊之下一直抵賴終不輸款情節痛惡請更加嚴刑期於得情敎以何去而今始訊推乎所謂訊推亦有分日擧行之定式則九度之供一日內捧入者亦果何許委折乎其委折該房査問以啓循例捧入之該房承旨爲先推考外方月三訊推之不如式者該曹例請發緘於推官而各以司寇近或全一朔曠推若此而獨責外邑法何以行乎近日無端不爲如式訊推之諸堂爲先從重推考日慹甚於處暑前勿謂有此飭敎此囚則待稍涼加刑得情
정조 21년 · 강
命龍仁囚金元喆更令推官指一報來後狀聞松禾囚姜文行依前訊推慶山囚朴沙邑沙報政府詳覆施行
정조 21년 · 목
刑曹啓言罪人金元喆獄事依判下問議大臣則左議政蔡濟恭以爲古人曰獄老生奸豈欺我哉以臣迷見老獄之奸無如此獄也獄成十五年之後使其弟募得所謂景應與白婆隱然以服滷之說爲自脫之計其謀雖曰巧慝其事亦難辨破白婆卽屍親其心眞欲復讎則雖百人言其服滷渠則當諱而匿之只以屍帳中要緊㾗損爲言論以人情在所當然今乃以初檢時落空服滷一款明白倡說於證援俱死之後而末乃縷縷以復讎爲請此眞諺所云角弓反張募得雖曰難明以元喆之强族誘說貧窮老婆何計之不成何願之不從乎此而傳之惟輕則恐自此以後窮殘者被殺而無以報怨强悍者殺人而亦有可生之道所關亦不細矣云右議政李秉模以爲今此金元喆之生死只係白氏供之虛實而道査曹啓各有所據實難適從然朴女在白氏爲媤叔白氏在謙最爲嫂叔飮滷與否之爲元喆人鬼關頭耳必熟矣心必瞭矣雖曰年老諺單面招條理不紊精神不錯豈不知飮滷之證一出其口元喆之案不攻自破朴女之冤無地可雪乎今乃以灌泔之狀徹天之痛挾帶說去有若飮滷一節尤可爲元喆斷案之助乍看雖似天機之流出再思却見人謀之安排恐不可以老獄之奸輕議惟輕之典云矣大臣之議如此請上裁敎以難決之獄當從僉議而卿等云然前判堂諸人亦皆云然問于大臣大臣一辭云然則一重臣一道臣之見何以抵當得衆見乎更使推官無敢如前之爲另覈這間奸謀或別般相反之隱情冤狀指一報來後狀聞而萬有一如此如被間漫漶不分明則幷與前報疑亂之罪當該兩推官誤爲成獄律加一倍當有嚴勘之擧分付道臣處黃海監司李義駿狀啓以爲松禾囚姜文行獄事依判付招問其時覆檢官海州判官鄭述仁則以爲此獄肯綮專在於實因之改錄而元杞從而換定蓋渾身上下旣無傷處則其所致命不可歸之於踢縛所祟提擲丈餘之階旣有公證口鼻之解血脗合法文此所以實因之與初檢相及者也至於元杞則只在於提擲縛踢之間而下手之孰輕孰重跋辭中知無路說不得云者特以獄體至重執定元犯在所難愼故有此及復設疑之辭姜儀孫則受人指使不過爲隨從所謂縛踢云者㾗傷一無著現則置之償死實涉涉冤枉大抵文行之提擲雖非出於必殺之心無病强壯之萬章一自鬪閧之後呻吟四日竟至致命斷以法意不得不成獄云更考前後檢案則初覆檢實因元犯之相及互換俱不無疑眩之端況又內傷有異外著則亦不可謂十分明的而覆檢官之前後論斷皆有所據文行之爲此獄正犯而斷以償命實非過中之論不可以些少疑端容易傳輕罪人姜文行訊推得情○刑曹啓言此獄則死者至冤斷可償命而元犯互換疑端不一故不得不請令更査矣蓋當時三檢中覆檢官跋辭最似詳備而今亦區別其指使隨從之異論列其提擲縛踢之分謂有所據斷以法意到今不可以些少疑端容易傳輕者誠如道啓罪人姜文行依前訊推期於得情之意請分付允之慶尙監司李亨元狀啓以爲慶山縣殺獄罪人朴沙邑沙踼殺䬦三孫情節同推考覆旣已箇箇承款依例親問後結案取招馳啓令該曹照法科斷刑曹啓言罪人朴沙邑沙係是一罪依法典照律請報議政府詳覆施行允之
정조 21년 · 강
江華留守申光履以長寧殿雨漏處修改始役馳啓
정조 21년 · 목
狀啓以爲依禮曹啓下關本月初三日曉頭行長寧殿先告事由陪奉第一室御眞具儀衛移安子舊殿第一室移安廳陪奉第二室御眞具儀衛移安于第二室移安廳本殿正間及內閤篖椽神門前面滲濕處香大廳典祀廳千秋門等雨漏諸處修改始役正殿神門香門樑上塗灰亦爲一體修改計料
정조 21년 · 강
遞藥院副提調趙鎭寬
정조 21년 · 목
本院以鎭寬謂有情勢不爲任進啓請牌招敎以許遞左承旨爲副提調
정조 21년 · 강
召見諸承旨及藥院提調趙宗鉉于誠正閣
정조 21년 · 목
承旨持公事入侍藥院請診也○宗鉉曰日次問安醫官例爲全數待令而謂有引義之事入診醫官外無一人入來萬萬駭然三廳首醫令該府從重嚴處何如予曰其所謂引義者果何事也宗鉉曰聞醫官子侄與醫女相鬪而詬辱之言及於醫官故移刑曹欲施刑配之典而該曹謂以律文所無不卽施行故以此爲引義之端云矣予曰詈罵五品以上官長自有律名且醫女無異於官婢則以官婢而詬辱着㡌者寧有如許紀綱御醫事體自別蓋非爲渠也況今予上奉殿宮議樂之任尤有所重在前則入診醫官有賜席之例昔在先朝雖以掖隸之悍惡一辱首醫而其時都相啓聞嚴治況於醫女輩乎該犯醫女令刑判今日開坐嚴刑遠逐次犯以下分等施律也
정조 21년 · 강
命陜川郡守黃運祚仁川府使李榮運相換
정조 21년 · 목
敎曰昨見狀本本郡之得雨最多於道內諸邑甚辛而不可許久曠官陜川郡守黃運祚與未赴任仁川府使李榮運相換姑未上來云仍令除朝辭卽爲赴任事分付
정조 21년 · 강
命禁府都事李興白他司相換
정조 21년 · 목
因興白拿處傳旨敎曰與年少都事之故犯有異特爲分揀令該曹口傳相換於他司
정조 21년 · 강
刑曹判書權▣陳疏賜批
정조 21년 · 목
疏略曰卽者藥院提調及知申以朝筵下敎報於臣繼以口傳下敎醫女刑配後單記事命下之意報來矣臣當竭蹶擧行而有不得不陳暴實狀後更待處分蓋醫官之於醫女明有官長之分醫女或侵辱醫官則刑之配之無所不可而此事則醫女初無侵犯之擧醫官本無見辱之事因一醫官悖子之先失其道生此葛藤誠可駭也醫官悖子躬往醫女之方外私會向一妓有懷憾逞忿之擧執䯻拳踢頭勢危怕則群妓齊起挽解之際下手者之見困見辱抑或無怪而諸醫官之齊訴本院謂以醫官輩幷受醫女之侵辱勒成犯分之罪期於刑配乃已者太過分數大扺醫官之子雖異於時任醫官在醫女等分有別故考律旁照以罵詈五品官律杖一百施行臣於昨日開坐時當該醫女則決杖一百首醫女則杖八十收贖放送矣醫官輩强請刑配止於杖百則憤不遂計乃至於不參候列提調筵達之境臣則以爲醫官擧措實關紀綱醫官保護之重任也醫女卑賤之妓物也揆以常情曲從醫官所請則都無事矣豈或有扶抑於其間而以一賤妓之無所顧藉勤施無於律之律則名以刑官人將謂何醫官之子見辱於妓會而妓被刑配則設令醫女面辱醫官將何以加其律乎伏乞特下處分焉批以醫女之事卿何以詳知乎處分當信提擧之言矣
정조 21년 · 강
政院以刑曹違式闕推査啓
정조 21년 · 목
本院啓言刑曹啓目判付內何去而今始訊推乎所謂訊推亦有分日擧行之定式則九度之供一日內捧入委折査問以啓事命下矣問于刑曹判書權▣參議李泰永處則以爲閏月旬後則判書以身病不得赴衙二十四日以後則參判參議俱差祭許久闕推故今於罷齋後始爲一時擧行致有査問之命惶隕震越云矣
정조 21년 · 강
命時囚金履永公罪勘放
정조 21년 · 목
義禁府啓言檢閱金履永更招以爲愚蠢所致格例全然不知口招雜入文字罪合萬死初一日入侍親承各別齋沐之聖敎而受香入齋時日熱房狹樹陰脫帽解帶揮扇全無致齋之意莫非不能恪勤之罪云請上裁敎以後勿如是之意爲先各別嚴飭區別功議以草記照律又啓言罪人金履永依律文杖一百收贖告身盡行追奪而功減一等杖九十收贖奪告身四等放送允之敎以公罪勘放
정조 21년 · 강
遞承旨李海愚以兪漢寧代之前望也
정조 21년 · 강
開城留守黃昇源以厚陵丁字閣及曲牆修改畢役馳啓
정조 21년 · 목
狀啓以爲厚陵丁字閣滲漏及曲牆頹圮處本月初三日始役形止先爲馳啓而告事由禮畢後神御座移奉丁字閣正間滲漏處修改後前後面女瓦之破傷者易以新瓦夫瓦之退欹者正其位置樑上則改塗灰戍方春舌木杇傷燕含木之間間朽落者一幷修改內仰土修補後粉土則隨其剝落處塗沫今十三日申時畢役神御座還安本所曲牆自戍方至酉方臺石動退者還排舊址一新改築者合爲四間當日酉時畢役臣則仍爲還營
정조 21년 · 강
江華留守申光履以長寧殿雨漏處修改後還安祭設行馳啓
정조 21년 · 목
狀啓以爲長寧殿先告事由祭享設行有頉諸處始役形止纔已啓聞而本殿第一室正間內閤外前面西邊斑子雨漏處正殿樑上塗灰前面西邊篖端東邊第十五椽滲漏處後面西邊篖端東邊第二椽滲濕處神門樑上塗灰前面東西邊滲漏處後面東邊滲漏處香門樑上塗灰正間滲漏處第二室舊殿雨漏處及香大廳典祀廳千秋門等雨漏諸處本月初三日申時修改畢役後具儀衛陪奉第一室二室御眞還安後奉審仍行還安祭享
정조 21년 · 강
召見諸承旨及戶曹判書金華鎭于誠正閣
정조 21년 · 강
命敬差官依近例勿爲差送
정조 21년 · 목
戶曹判書金華鎭啓言今秋年分事目非久當爲磨鍊而敬差官不爲差送專委道臣已成近例今年則何以爲之乎敎以依近例爲之
정조 21년 · 강
命前戶曹正郞李周憲仍任
정조 21년 · 목
戶曹判書金華鎭啓言本曹郞廳李周憲移拜淳昌郡守而今已遞職宗廟牆垣役事見方經紀多有擧行之事請仍任從之
정조 21년 · 강
命金奉朝賀月致周給自本道擧行
정조 21년 · 목
戶曹判書金華鎭曰奉朝賀金鍾秀月致米在兔山時自本道周給矣今番則何以爲之乎敎曰金奉朝賀月致周給今聞戶判言眩於擧行云依兔山下去時例自本道擧行事分付
정조 21년 · 강
遞承旨申耆以李溏代之前望也仍命三和府使令該曹口傳差出
정조 21년 · 목
敎曰此時守令之一刻曠官可悶嶺南關西貶目當於旬間入來都政亦以旬間擇入事分付兩銓○吏曹以都政今七月十一日爲之之意啓
정조 21년 · 강
以柳焵爲刑曹參判尹弘烈爲漢城左尹幷前望也
정조 21년 · 목
因該曹坐不坐單子敎以參判未差之代前望單子入之又因該府坐不坐單子敎以左尹未差之代前望單子入之
정조 21년 · 강
以李東善爲三和府使口傳也
정조 21년 · 목
敎曰弘文提學牌招○以秋聲爲賦題命承旨李肇源持此御題與弘文提學偕往泮宮試取以來
정조 21년 · 강
內閣提學鄭民始陳疏辭職賜批
정조 21년 · 목
疏略曰臣方帶內閣提學凡於科試與兩館提學同參考校且閣誌曰文䚘提學俱不備則內閣提學主試其爲任與兩館無異也以一人而幷兼兩提學古無其例伏乞亟遞臣兩提學之任批以兼帶藝文提學許遞
정조 21년 · 강
以李秉鼎爲藝文提學前望也
정조 21년 · 강
命內閣提學沈煥之勿爲牌招重推藝文提學李秉鼎仍飭膺命
정조 21년 · 목
政院啓言奎章閣提學沈煥之再牌不進藝文提學李秉鼎牌不進同參考試自是法典而如是違牌不卽承膺事甚未安藝文提學李秉鼎更卽牌招奎章閣提學沈煥之所當更請牌招而係是一日三牌何以爲之敎以二提學聞有實病勿爲牌招藝文提學則更爲牌招牌去來催促秉鼎再違召敎以近來賓對之不參處義已過矣考試之牌豈可屢違乎更爲牌招捧券前使之承牌秉鼎三違召敎以從重推考更卽牌招使之斯速膺命秉鼎四違召敎以更爲牌招勿爲呼望
정조 21년 · 강
以李勉兢爲吏曹參議前望也仍命牌招察任
정조 21년 · 강
科次七日製試券于便殿仍命入格儒生明日待令
정조 21년 · 목
承旨李肇源以儒生試取收券一百三十三張捧入啓命科次入侍考券訖敎曰七日製賦居首三下一生員許䨙直赴會試之次草三下進士兪漢綺給二分次上生員閔哲儒紙一卷賜給
정조 21년 · 강
外補對讀官金熙采殷栗縣監仍命當日辭朝時任縣監遞付京職
정조 21년 · 강
飭慶尙監司李亨元道內諸邑得雨多寡消詳區別狀聞
정조 21년 · 목
該監司李亨元以道內雨澤農形馳啓敎以先見陜川等邑犂雨之報次聞十四邑祈雨停止形止外此各邑之遍洽均霑益切方寸之祝昨雨幸得霶霈釀雨之餘異於驟至見今一向蒸濕庶驗昨雨之亦及嶺外道臣卽當馳聞而憧憧之中有此判下更自本司三星火行會此狀啓中周洽諸邑亦果通一邑遍洽祈雨諸邑或有一坪一里之得雨處乎今番則以此假令使之消詳區別狀聞
정조 21년 · 강
命專經又臣殿講涼生後更稟輪對當次人受點後日次來待
정조 21년 · 목
政院以來十一日專經文臣殿講日次及輪對日次取稟有是命
정조 21년 · 강
命濟州前牧使柳師模勿推
정조 21년 · 목
司僕寺啓言濟州前牧使柳師模遞任進上馬三匹今纔上來依例內厩立養而三匹馬中一匹體小瘦瘠事極駭然請當該牧使柳師模重推敎以封進馬之如是體大能步二十餘年來初見問備非所可論矣
정조 21년 · 강
修撰尹行直陳疏乞郡賜例批
정조 21년 · 강
刑曹以侵辱醫官之醫女等分等勘律啓
정조 21년 · 목
該曹啓言內醫女房會同參十五名內侵辱醫官元犯陽臺雲嚴刑一次价川郡定配仍屬官婢首醫女淑蘭嚴刑一次長連縣定配仍屬官婢助惡者巫山玉等三名各嚴杖一百隨從者蓮深等八名各嚴杖八十其中楚臺等三名孕胎六七朔法不得擧行杖八十收贖放送
정조 21년 · 강
命在德萬戶崔齊雲賞加
정조 21년 · 목
北兵使鄭觀采以在德移堡三月三十日始役閏六月十三日畢役馳啓敎以該萬戶崔齊雲賞加以爲觀㢡之地
정조 21년 · 강
召見諸承旨及大臣備堂七日製入格儒生于熙政堂
정조 21년 · 목
諸承旨持公事也○因本司坐起進不進單子敎以再明日賓廳日次進定於今日○政院啓言持公事入侍命下矣臣等詣閤而次對進定於今日次對日持公事入侍例不得爲之何以爲之敎以已爲詣閤入侍○右議政李秉模曰今番之雨畿邑所得則可謂適中矣予曰今番雨澤松沁則不無稍過之慮而水原所得不過分此是未百里地而其不均如此矣秉模曰畿農則大抵無慮西北亦皆登熟矣予曰連日日氣必有得雨處而今日又如是蒸溽嶺南一道亦可期均洽乎秉模曰今年之雨率多驟注故嶺南雖旱間亦多沾潤處而大扺沿邑之旱爲最甚故東沿之近嶺處如乎海蔚珍等邑亦被旱災云矣今年木花初則判歉而數十日之內漸漸善成今則優可免歉云矣予曰六七月之交多雨則木花必爲受損故近來雖甚惜乾其於木花不無所益矣予曰卽見太僕草記箭串牧場馬匹多數致斃云緣何故也秉模曰夏秋之交自來如此故年年致損例爲六七十匹而近來民間亦有牛疫云矣予曰牧場所放通爲幾匹而孳息之數約爲幾何秉模曰所放爲四百餘匹率皆肥大而孳育之數每以三雌一息爲假令則四百匹之所孳爲一百三十匹內外矣予謂禮曹判書閔鍾顯曰以祈禳之意馬祖祭已令設行速爲擇日擧行齋沐之節另加申飭也馬祖祭元定日子在於何時鍾顯曰舊制則仲春中氣後祭馬祖仲夏祭先牧仲秋祭馬社而先牧馬社則姑未復舊馬祖祭則今年仲春亦已一行今番則係是祈禳異於應行之祭矣予曰所謂朴排近漸不成樣故相尙震以石築城爲朴棑而其完固等於都城云古人之慮事宏遠亦可見矣秉模曰伊時物論亦爲紛紜而以長遠之慮斷然行之矣予曰無論古今如欲做事豈能無甲乙之論乎秉模曰臣竊以爲雖文王之政後世如欲行之則必不免怨言矣後世民習專事惰逸而文王之政農枽必時民無游食此豈惰逸者所樂爲者哉予曰聖人所作爲亦有隨時而不得不然者如舜罪四凶而天下服旣曰天下脤則可知其出於想望之餘矣當堯之未罪四凶也亦豈無公議哉堯則容之舜則罪之此蓋時中之義非敢以此軒輕於兩聖人而大抵堯之力量於此輩足以恢恢處之故竝用而無害舜繼堯後便不得不亟加斥逐堯舜氣像亦可微見其分際矣秉模曰聖敎中隨時而不得不然者誠允當矣聖人所以爲聖人專在於時措之得宜也予曰次對云者一月六次日次入對之謂也在前則本司坐起之日入會賓廳不爲引見則出去矣今則若無次對之命未當入來此等處亦皆修明舊典好矣予曰種單之田若皆播穀則可得幾許萬石秉模曰膏沃之土盡爲南草之田西路尤甚總而論之殆至以百萬計此最可惜矣予曰此未可以一切禁斷盡爲五穀耕種之地乎秉模曰禁草異於禁酒如欲禁之似無所難而臣則竊以爲有關氣數矣淸人之自我國還歸也軍中之吸草者初以軍令禁之及見軍心之有變遂撤其令云蓋其遍行于天下豈非氣數之使然哉予曰然矣南草始出於南方海外之國而實則自西洋來大扺西方之學駸駸行于中國抑由西方之風氣晩開而然乎因此思之新禁不必創設舊法不可不守近來加髢之禁果無漸弛之慮乎外邑之轎禁亦須時時提飭使之另加警愓無論大小以令爲名者永久遵行然後人知令之可信若暫行旋弛則安用今爲哉秉模曰如士夫家間之小髢閭巷婚娶之首飾固難盡去而至於大髢必無犯禁之慮矣大扺欲申禁令而付之捕廳法司反爲擾民之端此亦不可不念處也予曰然矣固莫如不擾民三字矣但自朝廷之人先遵令甲則必有下行之效豈不好哉擾民云云旣發言端而有一事不可不禁者我國書册不無忌諱文字而赴燕之物率多以書册休紙裹之且一邊印書一邊毀作休紙或塗屛或塗壁此專由休紙之利於賣買而然無論某册以册休紙爲名者一幷嚴禁無得行用則其於典守册子之道亦不爲無蓋卿意以爲何如耶秉模曰一帙之書取去一二卷者非爲欲觀其書而然也正以休紙之徼利士夫家書册之每多落秩專由於此此弊在所痛禁矣予曰此雖小事亦有關係不可等閒看過但若始勤終怠旣禁旋止則徒致不信令之歎卿等亦有平日講究者否戶曹判書金華鎭曰內而捕廳外而各司嚴加糾察則禁之亦必無難而京肆之外鄕曲則亦少賣買者矣非但私家弘文館書册亦多落帙者且以芸閣言之小學通鑑以其用於科第之講故每每印出年前所印不啻十餘件而一用之後便皆閪失今年又報臣曺請劃新印物力矣予曰此何故也向來以書册閪失事有飭敎雖殿講所用經書嚴加典守之意旣有定式而今此芸館之隨印隨失輒請物力者極爲可駭本館提調旣無登筵者前戶判出言子二直提學更加嚴飭後復若此則不善典守之官員各別論罪可也予曰大政當前卿或有薦進者乎秉模曰當此激揚之時臣固欲另加搜求以爲一分禆益於蒐羅之政而旣之鑑識實無所得矣承旨李肇源曰今日次對兩司皆不入來行公諸臺幷推考何如予曰此是臨時進定與前期出令之次對有異不必請推而近來臺諫之每日無端違牌豈成說乎臺諫雖與人主相可否顧其職則堂下官也古人至以臺諫避嫌近於屑越爲言況日日違牌乎承旨招致兩司吏以後無敢如是之意嚴飭雖以近日玉堂言之苟有情勢則陳疏呈辭容或可每日請牌每日出牌又從以每日違牌寧有如許事體乎亦爲嚴飭
정조 21년 · 강
命前部官李薫徽收用
정조 21년 · 목
右議政李秉模啓言向因部官李永老仍任李薫徽以蒙點之人自歸勿施旣非朝官又異儒生合有區處之道矣從之敎以此外又或有若此之類亦爲間間收用事分付
정조 21년 · 강
命康翎縣監鄭宗魯嶺南便近邑守令相換
정조 21년 · 목
吏曹判書金載瓉啓言康翎縣監鄭宗魯呈狀以爲赴任之行纔到嶺底聞親病添重之報遽歸扶護無望離捨云矣親病旣如是沈重則有難强令赴任而本縣久曠亦甚可悶故仰達矣敎以當初差除卽外補也義不敢辭職而旣云有親病則亦不可强令離捨於千里之外以乖孝理之政道內便近處口傳相換仍令除朝辭○康翎縣監鄭宗魯咸昌縣監申光岳相換口傳也
정조 21년 · 강
命靑坡驛馬位田勿爲給代
정조 21년 · 목
戶曹判書金華鎭啓言木覓外麓植松處馬位田代土事前後兵判筵稟家允而第念代土之規除非莫重處因特敎擧行者則曾未有此等給代之事前判堂之屢朔相持尙未奉行者此也今不可創出無前之例以啓後弊故敢達矣從之
정조 21년 · 강
命田賦考每年三月請出修正
정조 21년 · 목
前戶曹判書李時秀啓言田賦考册子日前已爲內入矣當初大臣擧條中以每十年繼此修正爲言而若待十年之限則其間田結之贏縮財貨之出入無以參考諸凡式例亦必有變通損益之處臣意則每年三月請出內入册子一依前規續卽修正則彙編旣易考閱亦便請依此定式分付從之
정조 21년 · 강
命咸興彰義祠位次則竝享祭享時諸執事則依前規以武列爲之
정조 21년 · 목
禮曹判書閔鍾顯啓言頃因宰臣李益運所啓以故監司尹卓然追配咸興彰義祠事陳達家允矣卽見該監司李鼎運移文則以爲追配時位次之誰爲主壁誰爲配食有難硬定云大抵當初建祠專出於聳勸遐陬之意及至年前朝家宣額之後北路人士之感激益切到今若以已主壁之人降置配食之列則或不無落莫之歎且其中亦有贈兵判兵參者則論以爵秩亦無懸殊恐不必强行陞降至於祭享時諸執事亦請以本府儒生擧行而此祠處在武廳之傍百年前設置之初已令武列主張者似有意義臣意則位次使之竝享諸執事則一依前規施行恐爲便當敎曰大臣之意何如右議政李秉模曰禮判所奏果協於本道物情臣亦無他見矣敎曰曾經道伯亦陳所見戶曹判書金華鎭曰當初創設時建祠於武廳之傍使武列主管者亦可見故相臣設施之本意且凡事莫如仍舊貫之爲愈恐不必變改前規矣敎曰卿言是矣依爲之宰臣李益運擧條令政院爻周
정조 21년 · 강
命馬祖祭獻官以太僕時任堂上內乘及曾經堂上內乘人爲實預差典祀官大祝齋祝亦以本寺官塡差
정조 21년 · 목
禮曹判書閔鍾顯啓言馬祖祭久未設行始自今春修明舊典而亦因特敎以太僕正差遣獻官矣此後恐當有一定之制祀官皆以太僕官塡差而獻官則以時任堂上內乘爲實差以曾經堂上內乘人爲預差典祀官大祝則以本寺正元定擧行齋祝亦以本寺官塡差之意定式施行恐好矣從之
정조 21년 · 강
命禁營湖南鄕軍知委立番
정조 21년 · 목
禁衛大將徐有大啓言本營鄕軍停番之限在今十月矣請當次番全羅道五哨軍兵及今知委使之來十月二十五日京中逢點十一月初一日爲始立番從之
정조 21년 · 강
命鷹峯下沙汰處補築擇日後草記擧行此後宮都城巡審日與三司堂上看審後形止聯名草記著爲式普賢峯補築令總戎使春秋看審草記仍飭四山植松之政大內俯瞰處爲先播稷或播松
정조 21년 · 목
御營大將李漢豊啓言鷹峯下後苑主脈多有流來沙汰處不可不及今補築臣進詣看審後卽爲擇日擧行矣從之敎以擇吉後草記擧行此後宮都城巡審日與三司堂上看審後以形止聯名草記事定式普賢峯補築之式法意至嚴近來則屬之總廳之後反不若經理廳句管此後春秋總戎使看審草記秋序在近四山植松之政廟堂各別嚴飭各營而大內俯職之東而貞陵後峯西而鞍峴近處南而負峴東西爲先播稷或播松俾有次次蔚然之效
정조 21년 · 강
遞承旨李書九李溏以李集斗金達淳代之竝前望也仍命敍達淳及前判書趙尙鎭參判韓用龜
정조 21년 · 목
書九有校印之役溏在外也○政院啓言承旨金達淳方在罷散中何以爲之敎以敍用飭已施矣前判書趙尙鎭參判韓用龜亦爲敍用
정조 21년 · 강
禁推注書金履永柳遠鳴尋命附過放送
정조 21년 · 목
以院隸多犯夜而履永等不能飭禁命竝禁推尋因囚單有是命
정조 21년 · 강
命修撰尹行直乞郡依回啓施行
정조 21년 · 목
吏曹啓言觀此修撰尹行直上疏則以爲臣母年今六十七素抱貞疾轉側須人臣家食貧菽水之供刀主之須不能稱情許畀一小縣俾得供養云尹行直之親老且病菽水難繼之狀通朝之所共知許畀一邑俾遂便養允合於孝理之政請上裁
정조 21년 · 목
司僕寺啓言箭串牧場所放馬自春徂夏善爲孳養自十餘日前致斃甚多宜有別般祈禳之道且考本寺謄錄則或因馬疾有設行馬祖祭之例請今亦依舊例令該曹擧行允之○禮曹啓言馬祖祭吉日令日官推擇則今七月十五日爲吉云以此日設行而祝文請令藝文館撰出允之敎以祝文該寺一提擧撰進
정조 21년 · 강
命海南囚德戹令道臣減死酌處順天囚金召史獄事今曺郞傳諭右相以其附對單記
정조 21년 · 목
全羅監司李得臣狀啓以爲殺獄罪人海南私奴德戹順天金召史等詳覆狀聞事命下矣嚴飭各該推官使之推覈應問各人逐叚鉤詰則德戹獄事惟其因病一款最爲商量處當初乃妻添症之說雖謂私和之計到今屍親恒病之招可知實際之語疝症之常時若痛者醉鬧後無怪帝引賢外之平日浮大者被踼餘有此執言一踼偶及於抱病之處群疑未破於致死之後始也詞證之打成一片果難得其實狀今來供招之又生層節似不無其苖脈若謂之傷半病半則可也直歸諸踼死打死則未焉其在平允之政不無裁量之道金召史獄事金女卽訓導之妻朴女乃訓導廳使喚之妻也彼則欲存等級此則常懷羞情所以一立沙鉢殆若雍門之琴盛氣乘情抵死搏擊擈頭殷地之響擧膝築胸之狀不但脈錄之昭著亦皆渠供之所道今以傷痕之宜圓而不圓宜大而不大雖欲起疑乃膝曲本非廣大之骨則撞處損痕無怪其或小或斜形證無疑直贓畢露獄情到此無容更疑○刑曹啓言海南私奴德戹獄事不檢之獄專主詞證而詞證之詳備實莫如此獄私和主謀者受賂往埋者取服勘律則足踢之證衆口同然因病之說自歸落空道啓曹讞了無一言之容議牢成七年之完案五月判付中以傷在速死拖久十日特下起疑之敎臣實欽服蓋賢岸係是要害而正傍之緊歇踢死之遲速亦有法文所論未經檢驗屍帳無憑則此獄誠一疑端因病之說出於屍親之口而屍親以受賂之故其說自陷於無憑信之科而亦足爲探索苗脈之一端及此更査有命也死者之母妻俱已作故獄囚之奴主更售前謀若爾詞證之一變前招其勢似不得不然矣傷痕之赤白硬軟何大相反病症之瘀血疝冷何太狼藉到今杳案無足憑驗而惟此朴聖卜卽死者之一箇孤見也年纔二十零丁迷騃則未必其至痛在心計出復讎而受賂被誘必不知其母當時事矣其父生時落傷藥釀之說發於査庭此或兒時聞見而眞情流出第以倫情事理潛究細量則煞異於龍仁白老婆之巧證服滷旋請復讎時道臣以本曹覆啓之人到此亦起傷半病半之疑大扺此獄不檢驗而傷處莫辨緊歇主詞證而諸招終歸變幻完決雖久謂之已具則未也合有裁量之道請上裁順天金召史獄事依五月錄啓案判付問于前道臣李書九則以爲此獄之可疑臣於待罪本道時再次論啓到今更無異見益其傷痕則差歇致命則太速故不得不以內傷致疑而旣曰內傷則其所受傷之由政宜詳究大扺攧擠跌墜之類外痕雖不明著內損或多深重而若被人搗築果爲猛毒則其所受傷必當由淺而入深自外而及內豈有裏面腸肚已至絕傷外邊肥肉獨能完全之理乎況膝骨之大旣異於鞋頭脚尖搗築之響至譬杵動鼓鳴則其爲猛毒尤非尋常而傷痕之微細乃反如此此臣所以自初起疑終未釋然者也第以事理推之方其互打滾鬪猝地仰顚也全身氣力向後傾倒而散鋪之麥稿又助滑溜之勢久乾之庭土必多堅硬之患則擈地倒臥之際雖無他人之犯手其勢之迅猛已足以震撼贓肚況金女之頭髮猶在其手隨勢牽引壓仆於胸腹則上下相搏裏面之受傷理所必至而惟其擈地與觸膝之間因何受傷有難的知藉使觸膝而致傷金女頭髮旣已見挽則其仆其撞非渠自爲如或擈地而致傷則扶執鬪閧之時朴女之激情有甚於金女其所攧仆未必專由於金女之所犯捨此兩端而必欲歸之於用意搗築之科則若干分之微赤微硬終不襯合崔召史之或然或否亦難準信臣於躬執按査之時較量鍮尺揣其大小盤詰諸囚驗其情實而區區愚見終未破惑若不問搗築之眞僞內傷之根因只以昨日相鬪今日致死直論以償命之律則恐非審克之政云此獄臣於年前以本職前銜承命獻議己有所論列其時道臣以膝築傷痕之不圓而斜不大而小始終起疑屢議傳輕因胸腹之搗築致臓腑之震撼而內傷速死則雖無外痕實因在此方其據壓膝築也無論斜圓偏正隨其猛撞處而着此黯硬之痕何必如印着紙如足踏泥然後始可謂此痕在彼乎且或拈出別般可死之端設疑於輕重大小之間則審克之道宜無不用其極而雖或自沛重而膝搗輕旣非無端自沛雖或外痕小而內傷大亦非無故內傷壯女之終夕健鬪者達夜痛腹詰朝卽殞則臣所謂間不容髮無他可咎者區區愚淺猶夫前見罪人金召史依前訊推期於納款之意請分付道臣敎以海南私奴德乭之獄則非但推官道伯與卿等之議皆屬之疑輕獄不掘檢疑端終莫分曉傷處不載於屍帳證左相反於前後而兇身戲溺之說固無倫脊若主恒病云云似非孟浪且況前判堂則曰以傷半病半今判堂則謂之未具之獄此獄決末惟在於掘檢而謹稽先朝受敎辭意則掘檢一款有難遽議於如許之獄朝家所知者寧失於不經五箇字德乭則令道臣減死酌處順天金召史之獄則前伯一人之外僉議衆論莫不以金召史之置辟爲當前此判下之從諸議蓋出重人命嚴獄體之意而今番審理也道狀曺啓亦以置辟無異辭其在曰宥之義欲循前伯之說而諸議皆守經亦難遽然闊狹朝筵欲問於卿而未果此意令曺郞傳諭右相取其附對草記
정조 21년 · 강
秋曹以湖南伯李得臣順天囚金召史査啓遲滯委折査問啓
정조 21년 · 목
該曹啓言順天金召史査啓遲滯委折令該曹査問草記事命下矣査問於全羅監司李得臣則回移內以爲新到之後道內獄案修啓之或先或後有所不敢故同時修上致此擧行之稽緩不勝惶悚云矣
정조 21년 · 강
命京畿巡牙兵習操間七年擧行著爲式
정조 21년 · 목
右議政李秉模啓言卽見京畿監司李在學所啓則以爲本道巡牙兵習操五年一次乃是定式而其間停廢已爲二十餘年昨年秋備局回啓批旨有寬其年限指一定式狀聞之命其時道臣己有所陳聞而益牙兵創設不久畿民貧殘尤甚不可與各樣軍兵一例論之以七年一操更爲定式事請令廟堂稟處矣牙兵與他正兵有異依所請以七年定限似合便宜而定其自何年至何年爲七年之限然後可以無眩於擧行今年便屬定式之初自今年計之當其年限後狀聞取稟之意請分付泛之
정조 21년 · 강
開拆關西殿最仍命龍川熙川兩邑守令降考勿施
정조 21년 · 목
平安監司朴宗甲啓本江界府使李仁秀價何踊市然或由幕中中和府使金鎭鼎詳敏莫加彌縫可警中咸從府使尹範益治規已成檢報胡錯中順川郡守李東榮誠勤最著擊斷差欠中祥原郡守柳命源款鄕損體差任有謗下順安縣令沈誠之倉政稱平鄕鬧傷寬中三登縣令嚴者相期不淺益思自重中○吏曹啓言考見乎安道褒貶啓本則龍川府使黃仁煐以益勉淬礪以圖稱塞爲目熙川郡守李文道以旣善其始益謹于終爲目則俱宜置中考而置諸上考殊無嚴明殿最之意請該道臣推考黃仁煐罷黜李文道中考施行敎以該道貶目無邑不帶貶意則獨於兩邑倅降考未知爲可竝勿降考
정조 21년 · 목
以宋翼孝爲修撰李貞運爲副修撰
정조 21년 · 강
命順天囚金召史獄事依右相議令道伯酌決
정조 21년 · 목
刑曹啓言順天金召史獄事令曺郞傳諭右相取其附對草記事命下矣發遣本曹郞傳諭于右議政李秉模則以爲此獄實因之執定也意在內傷而錄以被打故三檢報辭率不免逶迤遷就皆未見明白透快而按其痕損參以詞證則終是被打邊較歇內傷邊差緊然內傷之獄最稱至疑晦難決折又況臟腑旣傷當夜將死之人其能獨自運用避坐隣家對夫號泣之際又何不訴其裏損之忒重乎人之死生元無判於一夜之理則固不得不歸之被撞之故而無病奄忽於俄頃之間者亦不爲無其理豈可以然疑之實因斷以償命之案而不之留難乎前後秋曹之啓臣未知其得當且伏念後來道臣非不益加惕念於日久之案而精神之所貫注脈絡之所融會每不如當初成獄之道臣臣則以爲苟非別般證驗之新出且從成獄之道臣之論庶不至於大失云矣敎以初以僉議之守經至今鄭重今見大臣附對其所守經反有重於諸說依大臣議卽令道伯酌決
정조 21년 · 목
諭善尹得孚入見如儀內閣原任直閣南公轍隨入講說見講學廳日記
정조 21년 · 강
遞藥院提調沈煥之
정조 21년 · 목
該院請診日次而煥之不爲任進故有是命
정조 21년 · 강
差李遇濟照訖一所試官李顯默二所試官尹羽烈四所試官
정조 21년 · 목
林漢浩李羲甲尹行直有頉代也
정조 21년 · 강
禮曹以太廟永寧殿秋奉審有頉處修改擇日啓
정조 21년 · 목
該曹啓言今年秋奉審宗廟第一室東邊隔簾東道里一幅破東邊柱下地衣一立破第四室內朱簾東道里破第五室內座面紙邑渝破床前地衣一立破第六室東邊柱下地衣一立破床前地衣一立破第七室西邊翼帳一幅破第八室神榻褥下席破內座面紙色渝破第九室西邊隔簾左右縇破第十室神榻下席破第十二室神榻上席破第十三室內座面紙色渝破第十四室左右翼帳破內座面紙色渝破床下東邊地衣一立破門內地衣二立破室內地衣縇渝破永寧殿第一室大王位櫝淨巾色渝神榻褥上席縇破內座面紙色渝破靑蓋綃破西邊床前地衣一立破第二室神榻褥下席破東邊隔簾東道里破第三室內座面紙色渝第四室紅蓋綃破外朱簾東道里一幅破絡纓一破第五室西邊中面帳一幅破第六室神榻下地衣二立破西邊隔簾南邊縇破外朱簾絡纓一破第七室神榻褥下席破第八室大王位櫝淨巾色偸神榻褥下席破東邊柱下地衣三立破第九室大王位櫝淨巾色渝西邊柱下地衣一立破第十室神榻褥上席縇破第十一室西邊外面帳一幅破中面帳一幅破東邊蓋機下地衣一立破第十二室靑蓋綃破室內地衣縇渝破修改吉日時令日官推擇則今八月二十八日卯時爲吉云以此日時擧行而宗廟告由祭同月十五日秋夕祭享兼行祝文中措辭添入永寧殿告由祭同日曉頭一體設行所用物種令各該司急速措備趁吉日時卽爲修改而亦令繕工監別定監役官擧行之意請竝分付允之
정조 21년 · 강
以李時秀爲藥院提調前望也
정조 21년 · 강
遞大司諫閔台爀仍命開政差出隨駕官單子更爲修正
정조 21년 · 강
有政吏曹判書閔鍾顯參判徐邁修參議魚用謙兵曹判書李祖源進
정조 21년 · 목
以金達淳爲大司諫安橚爲慶尙右兵使
정조 21년 · 강
命日次儒生殿講還宮後更稟
정조 21년 · 목
政院以來十六日殿講頉稟啓有是命
정조 21년 · 강
重推前同成均李秉鼎
정조 21년 · 목
政院啓言照訖講不榜謄播事問于四館所則前同成均李秉鼎講試檢察之際使泮吏錄出不栍人姓名以爲憑照之地而各司吏輩自下傳謄云照訖立落元無傳謄之例而緣此居不人抄錄以致謄翻傳播之境事未前聞誠極駭然請從重推考允之
정조 21년 · 강
仍任兵曹前佐郞鄭文始
정조 21년 · 강
舟橋司以舟橋排設今日畢役啓
정조 21년 · 강
推前慶尙監司李泰永
정조 21년 · 목
義禁府啓言前興海郡守尹弘心所供謹依判付問于前慶尙監司李泰永則以爲待罪嶺藩時因興海民朴福三朴孟根等互相上言呈訴法司自刑曹移關本道故卽爲粘關本郡使之行査則此訟之未決已爲五六年而主客莫辨爭鬧不息奔走京鄕民習可惡因其査報以一依通編中兩邊不當者屬公之例厥土付之民庫事題送而其修公廨防民役等事果有伊時摘奸及文報卽是實狀伊後朴福三之子聖枝上言時又有刑曹關文而適値遞職上京之際未及査啓而聖枝構誣官長冒濫上言之罪行關本郡刑推發配至於下款久遠獄捧賂事初不聞知云今以前道臣之言參以囚供則當初屬公旣出營題其後修公廨防民役等事亦是實狀云則恐不可直歸之於剝民肥已之科至於久遠獄捧賂事渠旣極口發明前道臣亦以初不聞知爲言則亦難勒斷而大抵朴孟根朴福三等相訟旣爲年久且有京司及本道粘關則所當兩造詳覈指一公決而不此之爲乃於稟報營門之際或曰主客莫辨或曰民習可惡顯有依違彌縫之意者揆以法理極爲可駭以此照律雖以道臣言之年久之訟只憑邑報旣不到㡳査究終又率爾屬公者難免不審之失請當該道臣推考允之
정조 21년 · 강
顯隆園秋夕祭獻官命以戶判金華鎭爲之
정조 21년 · 목
敎曰顯隆園秋夕祭獻官以戶判爲之戶判以整理使出去自安山郡直詣園所行祀後持餕餘仍留典祀廳待詣園親呈香祝則大祝先爲齎往事分付此意亦爲下諭于整理使
정조 21년 · 강
昭寧園守奉官成時柱假監役宋翼著相換口傳也
정조 21년 · 목
禮曹啓言卽接昭寧園守奉官所報則秋夕祭享時兩官當爲備員將事而守奉官成時柱以親病呈旬下鄕未及上來云莫重祭享兩官不可不備請守奉官成時柱改差其代卽令該曹口傳差出敎以先正家人豈可無端作散令該曹口傳相換使之備員
정조 21년 · 강
領府事洪樂性疏陳病未陪扈乞解內局壯勇營兩提擧之任賜批
정조 21년 · 목
批以古例大臣之在鄕者仍帶多年保護之任猶然況他司乎卿其安心仍命遣史官傳諭
정조 21년 · 강
遞同成均金文淳沈煥之以徐邁修爲同成均前望也
정조 21년 · 목
承旨洪仁浩啓言照訖講試所泮堂當爲進去檢飭而同成均金文淳兼大司成趙鎭寬當爲隨駕同成均沈煥之有實故無以進去檢飭何以爲之乎敎以同成均竝許遞前望單子入之待下批牌招察任
정조 21년 · 강
命前御將李漢豊權察左右捕將
정조 21년 · 목
兵曹啓言今此幸行時左邊捕盜大將柳孝源以禁軍別將隨駕右邊捕盜大將李得濟以善騎別將隨駕在前如此之時有曾經捕將權察之例請回鑾間留營前御營大將李漢豊姑令權察允之
정조 21년 · 강
命吏曹判書閔鍾顯推考假監役相換望筒改付標
정조 21년 · 목
吏曹啓言今日口傳政昭寧園守奉官成時柱與繕工假監役宋翼著相換而翼著以柴場監刈事日前已爲下去矣臣之曚未覺察有此擬入不勝惶恐而請相換望筒勿施更爲擬入敎以卿則推考望筒改付標
정조 21년 · 강
京畿監司李在學狀罷忠州營將洪采疇
정조 21년 · 목
該監司狀啓以爲陰竹縣監安命遠牒呈內本縣長院場設市之際忠州營將多率下隸來坐場中縱隸作拏於各廛衆民驚駭撒市逃散又於翌日往無極面場市其所作弊一如長院場云故長院場監考及無極面崑池巖店人等招致査問則監考所告內忠州營將率騶泛十四名來到鹽廛傍設席而坐多發校卒推捉市民謂以作弊捽曳縳打場市之民蒼黃四散而其中朴大成決棍二十二度池同伊決棍十七度姓名不知平壤人決棍十一度三人傷處甚重死生可慮而渠亦決棍七度後以下隸所着麻鞋十三雙勒令徵納依數覓納而不給價錢云崑池巖居民等所告內忠州營將歷到店幕責出午飯故上廳飯一床下廳飯十三床及騎卜馬三匹依分付供饋則價錢所給都不過三分錢而仍向無極場市捉致忠州民朴大中等決棍或十九度或十七度而下輩之作梗又如長院場云且聞營將伊日之行卽私行而越境作行已係法外其所棍治者皆是平民只聽下隸之慫慂有此作弊之擧尤極可駭云矣凡營將之職本道諸邑猶不得秋自往來況他道他邑豈可越境作行又況多率騶泛設席於場市之聞擧措極其駭悖誅求到處狼籍無罪平民多被重棍今日作弊於此場明日作弊於彼場似此乖悖之狀殆是前所未聞藉令本事有關於詗盜身爲營將豈可不顧體貌躬往場市縱隸侵虐至使衆民撒市奔竄乎忠州營將洪采疇爲先罷黜其罪狀令攸司稟處
정조 21년 · 강
遣承旨詣明陵奉審摘奸局內諸陵一體奉審
정조 21년 · 목
敎曰承旨馳詣明陵奉審摘奸局內諸陵一體奉審仍詣昌陵弘陵奉審禧陵孝陵昭顯墓亦無異於局內一體奉審以來
정조 21년 · 강
召見園幸定例堂上鄭民始京畿監司李在學前寧邊府使徐榮輔于便殿
정조 21년 · 목
榮輔遞來肅拜也
정조 21년 · 강
命幸行時外營軍兵直詣園所齋室外環衛以待
정조 21년 · 목
壯勇大將鄭民始啓言取考外營節目則軍兵聚待普通川而此與園所古西門外前路隔遠似有未及周旋之慮外營軍兵則直詣園所齋室外環衛以待則似爲便好矣從之敎以兵曹節目改付標外使處撥馬知委
정조 21년 · 강
命幸行時禁御留營輪夜不待下敎時或爲之
정조 21년 · 목
定例堂上鄭民始啓言禁御兩營留營權察將臣每當幸行之時有下敎則以時巡察宮墻諸處而如無下敎則不敢擅離云今番則何以爲之乎敎以此後輪夜時或爲之不待下敎之意分付
정조 21년 · 강
命此後幸行經宿時御供物膳之地方官進排自廚院草記稟定
정조 21년 · 목
承旨趙鎭寬啓言臣方待罪廚院有仰達者矣凡幸行經宿之所自地方官進排御供物膳故本院提調先期進詣此是應行之古法而先朝庚午溫幸時以省弊之聖意有供上物種自本院捧入自水剌間馱送之敎而我殿下所以遵行者也但此省減係是特恩而外邑不知看作常事此豈道理之所敢安哉此後如値陵園幸行時則每自本院草記稟定行會畿營恐宜非敢謂舊例之必復秪欲使外邑知供上之常節本自如此矣敎以卿言出於尊事體雖不許其進排幷與草記而何必禁之乎
정조 21년 · 강
命幸行時西班隨駕單子改修正以入
정조 21년 · 목
承旨洪仁浩啓言今番幸行時西班隨駕人以行護軍李書九啓下矣因特敎將臣一員雖以別隨駕進參西班隨駕單子所當更爲啓下而尙不修入請兵曹判書李祖源推考單子改修正以入從之
정조 21년 · 강
昭寧園守奉官成時柱繕工假監從朴魯榮相換口傳也
정조 21년 · 강
有政吏曹判書閔鍾顯參議魚用謙兵曹判書李祖源進
정조 21년 · 목
以洪樂游爲冬至書狀官韓永逵爲保寧縣監柳鎭琡爲忠淸水使
정조 21년 · 강
命備邊郞李秉德都總都事閔植自籌司相換
정조 21년 · 목
備局啓言留都摘奸事體至重本司郞廳中可合相換者他司相換事命下矣郞廳李秉德都總都事閔植相換之意請分付兵曹敎以自本司相換
정조 21년 · 강
以權晙宋知濂差照訖講二所三所試官
정조 21년 · 목
試官趙得永申龜朝有頉也
정조 21년 · 강
分遣承旨馳詣宗廟永寧殿永禧殿景慕宮及毓祥宮懿昭廟文禧廟奉審摘奸
정조 21년 · 강
召見有司堂上趙鎭寬李書九京畿監司李在學于重熙堂
정조 21년 · 목
敎曰箚批雖示慨意伊後政府習儀舟橋調馬皆不進參云過矣卿須安心視事仍命遣史官傳諭
정조 21년 · 강
推黃海監司李義駿仍命長連縣監曺允彥殷栗縣監金熙來他邑相換
정조 21년 · 목
備局啓言卽見黃海監司李義駿狀啓則備陳道內被災邑民情仍以爲被災防里中還穀分三等分數停退若其全一界成川浦落覆沙等處田災略略給災則足爲一分捄濟之道而係是格外恩典不敢仰請至於殷栗長連兩邑被災尤酷之面里身布還穀量宜蠲減庶爲目下慰接之道殷栗縣監金熙釆志則誠勤姑乏經歷長連縣監曺允彥姿雖醇勤短於才請敗局捄災有難責效道內或他近道守宰中以著聲績有器局者相換事請令廟堂稟處矣災邑糴政災政與身布等事孰非道臣商度究思仰聞朝廷者而凡事皆有體叚年分狀啓時條列備陳或別具狀聞皆無緩不及之慮而過去擧似便沒下落揆以事體極爲未安該道臣從重推考殷栗縣監長連縣監相換他邑事請依狀請令該曹卽爲相換促令赴任允之敎以豈待道臣之言乎欲以繡衣下送向筵有下敎於卿等者此意令道伯知悉亦令各其守宰知此則民情當有所恃矣仍命長連縣監殷栗縣監相換令該曹口傳擧行除朝辭赴任
정조 21년 · 목
敎曰今夜直殿行禮時人定前先詣齋所時至行禮齋宿處所內閣爲之行幸出宮內門路亦以萬寧門爲之○時至具戎服乘輿出萬寧門詣內閣
정조 21년 · 강
長連縣監曺允彥永平縣令李洛秀相換殷栗縣監金熙釆安峽縣監元在明相換竝口傳也
정조 21년 · 강
詣璿源殿行荼禮
정조 21년 · 목
時至具翼善冠袞龍袍乘輿由萬寧門至眞殿門外降輿詣眞殿行禮訖出眞殿門外乘輿由萬寧門還齋所
정조 21년 · 목
具戎服乘輿出內閣門降輿乘馬出敦化門由榮禮門至南關王廟門外下馬詣廟內行禮仍詣御筆碑閣奉審訖命東南關王廟守直官邊將除授守僕等考例施賞出廟門乘馬至靑坡下馬乘駕轎至丹橋宣傳官跪啓稟行船砲開金大吹打各營皆放砲吹打以應之由龍驤鳳翥亭前路至陽川縣行宮天尙未明仍敎宣傳官持信箭分付畿伯大駕已過地方斥堠伏兵更不待信箭使之隨卽解送
정조 21년 · 강
晝停于陽川行宮召見地方官吳奉彥京畿監司李在學及各務差使員都差使員楊州牧使吳鼎源句檢差使員豊德府使金珠淵植炬差使員長湍府使趙義鎭待令馬差使員平丘察訪成殷柱
정조 21년 · 목
予謂泰彥曰今此幸行能無民邑之貽弊者否泰彥曰道路修治自朝家皆給雇價故別無民弊矣予曰如斗小邑初當臨幸行宮凡節無不修擧予甚嘉尙仍命承旨李益運書御製詩一篇敎曰本倅繕寫刻揭行宮而下方以奉敎書書之也又敎曰地方官退去率邑中父老待令於通廣處也
정조 21년 · 강
命故領議政金壽童故右議政金應南沈守慶墓遣禮官致祭
정조 21년 · 목
敎曰故領議政金壽童時際中興上下彌綸老成典型如可想見今聞其墓在邑七里之近豈無示意之擧故右議政金應南敷奏帝庭至蒙褒美間任中權隨機應變不但執靮之勞而已故右議政沈守慶以同時名相勤勞王事其衣履之藏亦在蹕路三大臣墓遣禮官侑以酒果分付陽川地方官備待祭文卽令知製敎製進
정조 21년 · 강
命故領議政金熤墓遣其子重臣致祭
정조 21년 · 목
敎曰距陽川數里之地隔江而兆者卽故領相金熤之墓云雖非此邑之境輦路相望宜有侑祭之擧回鑾後遣其子重臣致祭祭文路中已有親締者以此本用之事分付
정조 21년 · 강
命陽川縣舊初不二十九結特爲頉給平倉餉還加定一百五十石勿令分給
정조 21년 · 목
陽川縣監吳泰彥所懷陽川以濱江污下之地每多水沈之患年久初不付爲二十九結丁未以後漸次未付亦爲四十四結合爲七十三結而皆未入災至於白徵故每年災傷摘奸時右項七十三結不得已給災故新未付及當年被災者每致不得俵災此乃第一民瘼也旣承下詢故敢達矣敎以始興卽年年駕過地方而今春該倅之有此請不得許施以其一視之道有難獨許以啓紛紜之弊至於本邑蕞爾十室賦繁役重而今番臨幸又是設邑之初有欲副民人望幸之情當從爾奏所請舊初不二十九結特爲頉給丁未初不則令道臣更爲査頉俾知別施軫念之意又所懷北漢平倉餉還邑邑皆有而本邑以貪甚之故自初私受旣多而定式分俵之數爲四百石至於甲寅歉歲又加請一百五十石受來不過一時救飢之計而仍作恒分之數則每戶所受餉還幾爲一石許自本縣報于總戎廳請減加受之數而旣有巡營狀請定式之事總廳不得自下擅減云此爲民瘼之最甚者敎以北漢平倉穀加定還一百五十石令廟堂分付總使勿爲分給
정조 21년 · 강
命陽川縣監吳泰彥外職陞敍
정조 21년 · 목
(刀削)(刀削)(刀削)臣貫
정조 21년 · 목
駕到天登峴陽川縣令吳泰彥率民人來待予曰今番駕過在爾等可謂千載一時如有切痼之弊悉陳無隱民人等以舊初不平倉穀事仰告一如縣令言予曰此則已諭於該倅舊初不則令道臣査頉平倉穀則令總使除減此外如有可告者陳達也民人等曰當此樂歲歡欣自得而惟此兩弊又蒙蠲減之聖澤實無外此非分之望矣
정조 21년 · 목
至章陵洞口下馬乘輿入齋室改具翼善冠黲袍烏犀帶乘輿出齋室至紅箭門外降輿就位行禮仍行親祭如儀亞獻官右議政李秉模終獻官光恩副尉金箕性大祝檢校待敎沈象奎詣陵上奉審訖予敎陵官韓百衍曰陵所內案果是何山百衍曰惠養山而近而濃媚者卽蛾眉峯也予曰案對山形如列錦綺龍虎拱衛氣勢綿遠萬年洪祚實基於此矣
정조 21년 · 강
還至紅箭門外乘輿還齋室命自陵洞口至崇禮門捧上言
정조 21년 · 강
召見綾安府院君後孫具圭錫等七人于駕前幼學具宜錫具永世具永秀業儒具敬和具基錫具義錫
정조 21년 · 목
予敎圭錫曰爾家於國舅爲直泒耶圭錫曰爲八代孫矣予曰具氏中府院君凡爲幾人圭錫曰府院君爲三人矣予曰爾是綾安直泒而且年老今番山訟何能獨不干涉圭錫曰自初不詳其事實故不爲干涉矣予曰爾當除本陵寢郞今日入直也予命承旨洪仁浩書御製詩一篇敎曰使右相繕寫揭板於齋室也
정조 21년 · 강
遞差承旨李益運以李海愚代之前望也
정조 21년 · 강
召見有司堂李書九于齋室
정조 21년 · 목
予謂書九曰陵幸時蠲惠前例其果考見耶書九曰先朝甲寅年章陵行幸時治道邑竝站邑竝減秋大同二斗地方官則其年春大同停退者特命蕩減己亥年英陵寧陵行幸時則驪利廣三邑減賦以還耗代減而山城軍餉勿拘其後永陵光陵行幸時皆減耗己酉年章陵行幸時則交河民人當年田租特減其半壬癸以前舊還竝許蕩減高陽坡州亦減舊還矣予曰今番亦何以則爲好耶書九曰大同停減自是已行之舊例而無田結之民則不能均惠若蠲徭給代或蕩減舊還則似爲廣惠之道矣予曰金浦則舊還爲幾何書九曰壬寅條爲九百八十三石而其後則未及考見矣予曰更爲考出當有下敎矣書九曰俄者大臣諸臣有所陳達雖蒙依爲之之批旨而臣則以爲自止雖許群情自下末由擧行決知其如此而强請承批反歸於不誠之科行宮陪扈之際相率煩瀆尤涉惶悶何不念此而亟降明旨耶予曰予則許之而已此爲朝廷也爲大臣也更有何煩請者乎書九曰備局何以推送沁留何以推去群情轉益迷惑矣予命退出
정조 21년 · 강
命綾安府院君具思孟直泒具圭錫本陵官單付本陵令洪▣陞敍參奉韓百▣陞六首守僕帖加守僕及守護軍京守僕分等施賞地方官洪大協鹿皮一令京畿監司李在學豹皮一令賜給本邑舊還燒其簿朝官士庶年七八十以上加一資
정조 21년 · 목
敎曰秋幸之祗謁章陵蓋欲仰述我寧考甲寅聖蹟也踐位行禮已不勝怵焉興感竊念每歲南殿展拜恭瞻第三室睟容恍若親奉警咳今來周旋於象設之前陟降孔邇咫尺如臨誠願粗伸愴喜交幷小子於此尤有感焉者將事之餘登巘延覽大江之南天作高山龍鳳騰翥襟帶輝暎旣綿而遠不峻而高佳氣之所凝精吉祥之所發源萬億年無彊維庥蓋惟我長陵朝達孝至誠上格皇穹遂卜此金粟珠岡先營周袝之禮移奉軒舃之莊以啓我後泰山磐石之丕丕基也是日是地宜有識是感表是意之擧本陵國舅家爲勳爲戚世受優禮非他戚家之比綾安府院君具思孟西原府夫人韓氏平山府夫人申氏墓遣近侍致祭其家奉祀孫當爲調用而年未滿何時不可爲直泒幼學具圭錫本陵官見窠令該曹單付仍令今日入直本陵官令洪▣陞敍參奉韓百衍陞六首守僕帖加其餘守僕及守護軍與京守僕從優分等施賞本郡地方官洪大協內下鹿皮一令賜給道伯李在學豹皮一令依例賜給父老等臨郡也當詢問疾苦而爲先給復一年依近例代蠲還餉之耗是邑舊還之爲小民切骨之瘼聞之熟矣無論餉還名以舊還者戶房承旨聚會邑民取其簿燒火俾除一分之瘼仰瞻甲寅幸行時羽旄之美而至今在者朝官士庶年七八十以上各加一資回鑾後令畿伯狀聞後下批
정조 21년 · 강
以具圭錫爲章陵參奉單付也
정조 21년 · 강
遞承旨趙鎭寬金履翼以洪明浩尹致性代之竝前望也
정조 21년 · 강
召見金浦郡父老於路左
정조 21년 · 목
駕到銀古橋京畿監司李在學金浦郡守洪大協率民人來待予曰初來此邑問爾疾苦爾等其悉陳之民人等曰別無他弊最是平倉米之添給舊還上納之多數爲切痼之瘼矣予曰舊還則俄有所下敎已令蕩減乎倉米當詳問本倅而善處爾其知之更陳他弊也民人等曰年久陳田亦有白徵之弊矣予曰此則當付之本倅俾卽量田矣
정조 21년 · 강
駕次金浦郡行宮
정조 21년 · 목
駕到金浦官門外點閱鎭撫營環衛軍訖入行宮
정조 21년 · 강
以南公轍爲兵曹參知口傳也命前承旨趙鎭寬李益運金履翼令該曹口傳付軍職使之參班
정조 21년 · 목
(刀削)承靑(刀削)卿宰承旨到試承(刀削)
정조 21년 · 강
命承旨宋銓遞差宣傳官趙運永拿處仍命銓令該曹口傳付軍職使之參班
정조 21년 · 목
懸燈時不以起火號令擧行以取稟爲之也
정조 21년 · 강
命前承旨趙鎭寬李益運金履翼前參知尹致性竝仍任
정조 21년 · 강
命文烈公趙憲牛渚書院貞獻公尹又新文烈公尹暹忠康公尹衡甲忠簡公尹棨墓遣承旨致祭
정조 21년 · 목
敎曰文烈公趙憲道德節義炳若日月每閱其遺集不覺起敬昨歲金文正之躋享文廡也豈或取舍軒輕於其間而然也第以未能竝擧尙今介介于中聞其俎豆之所距兹蒼莾云遣承旨致祭祭文當親撰矣○敎曰貞獻公尹又新文烈公尹暹忠康公尹衡甲忠簡公尹棨一門忠節常所愾欽今過其墓豈無示意之擧依先朝甲寅故事致祭
정조 21년 · 강
命鎭撫使申光履虎皮一令賜給從事官中軍通津府使領軍將官將校壯義旅標下軍兵及本營所管斥堠伏兵等試射放狀聞
정조 21년 · 목
敎曰鎭撫使率壯義旅環衛經夜矣保障重地在常時其所撫恤宜加自別則勞軍若此豈無慰悅之道亦於沁都初有之擧鎭撫使申光履內下虎皮一令賜給從事官中軍通津府使領軍將官及將校壯義旅標下軍兵等還營後試射放一中以上狀聞鎭撫營所管斥堠伏兵等亦爲試射放狀聞頒賞則待判下令各其地方官擧行待明曉卽爲放軍事分付
정조 21년 · 강
召見金浦郡守洪大協果川縣監金履裕于行宮
정조 21년 · 강
命金浦郡平倉米中新定二百五十石勿令分給江都米耗條事令廟堂稟處軍丁不緊額數査汰令道臣稟處
정조 21년 · 목
金浦郡守洪大協所懷本郡平倉米事果爲一邑之痼弊民間之最難堪者而渠輩之願亦云九百餘石盡數移送雖不可爲追後分定之數顒望變通云矣敎以分付總戎廳勿給新定之數二百五十石又所懷本邑米還自來數多之中江都米耗條之無論豐歉納于江都者每石之價其數夥然若當豐稔之歲則殆乎倍直民皆以此爲切痼之瘼矣敎以令廟堂從長稟處又所懷本郡民戶不過千餘而軍額則通計良私至於一千七百餘名之多兒弱之參錯其間其勢不得不然其所捄弊之道不容少緩今因下詢仰達矣敎以黃白從當分遣繡衣摘奸而軍多民少何異於使之勒充乎爲先以其査汰不緊額數之道與道臣相議稟處
정조 21년 · 강
蠲減果川縣舊災十三結零
정조 21년 · 목
果川縣監金履裕所懷本縣有成川成江舊災十三結零者不入永頉故歉歲每以當年災幷報豐年不免白徵實爲民弊矣敎以本邑尤異於他邑已施於一時駕過之陽川者何靳於年年行幸地方乎十三結持爲蕩減事令廟堂分付道臣
정조 21년 · 강
自金浦行宮進發修撰韓致應進箚子賜批
정조 21년 · 목
具戎服乘馬以出右議政李秉模進前問候仍欲有所達未及發予曰路次非陳達之地且況有昨夕所敎乎秉模曰臣但當奉若金石矣承旨李益運進致應箚子予曰此豈進箚之地乎致應進曰願家批旨矣予曰以省箚具悉書出也其箚曰昨(刀削)(刀削)
정조 21년 · 강
晝停于富平行宮召見地方官富平府使尹光碩
정조 21년 · 강
命淑媛趙氏墓和柔貴主墓遣內侍致祭驪川尉閔子芳永新君咸原君墓遣官致祭故領議政李天輔墓遣其孫待敎李存秀侑祭故重臣李文源令本家速撰諡狀移送弘文館
정조 21년 · 목
敎曰淑媛趙氏之墓與和柔貴主墳山相近撫念疇昔豈勝感愴駕過時遣內侍致祭祭文親撰○敎曰驪川尉閔子芳以宣陵儀賓墓在鑾路之傍永新君咸原君俱以孝寧之後其松楸入望幷令駕過時設祭以所下祭文讀之獻官隨駕官中差送○敎曰故領議政文簡公李天輔樹立之卓犖予何忍忘之今過其邱墓之鄕頎然羽儀之容若肅在前駐駕遲發呼寫致侑之文遣其孫待敎李存秀侑祭故重臣李文源乃父之子其立朝不隨俗位躋正卿尙未易名卽令本家速撰諡狀移送弘文館
정조 21년 · 강
自行宮進發召見本府父老於路左
정조 21년 · 목
具戎服乘馬駕到五里程命地方官率父老入侍予曰爾等初經行幸乎民人等曰設邑後初經矣予曰爾等有疾苦之可言者乎民人等曰壬寅舊還爲一千三百餘石此爲民弊矣予曰列邑舊還無處無之又奏他弊也民人等曰北漢還穀近年加劃之數甚夥然今爲四百餘石此是民弊矣予曰當令善處矣有一民人曰本邑軍多故自多黃白簽丁之弊矣予曰此則罪在邑倅矣民人等曰邑倅盡心査正近無此弊彼民之奏妄矣予顧謂承旨曰彼言直而此言詐矣敎曰今月內當送繡衣如有一丁見捉則本倅當嚴處矣進發至二十里許駐馬少憩於路次命諸承旨進前賜酒饌刀削(刀削)
정조 21년 · 강
詣愍懷墓行奠酌禮命故相姜碩期墓遣承旨致祭其奉祀孫令該曹問名草記
정조 21년 · 목
敎曰駕過洞外象設入望而初欲遣官一拜亦可矣愍懷墓歷謁仍爲行祭該房知悉百官參班置之執事官以承旨閣臣玉堂中塡差祭文親撰展禮本墓誠罕有之擧旣拜之後宜有識喜之道況其墳山在於局內年前聞其松杉亂鬱無人禁除云付之地方官修治今於歷過之時豈可空還故相文貞公姜碩期墓持此親撰祭文以侑之獻官則承旨進去依思陵例致祭同爲設行於愍懷墓行祭時其奉祀孫令該曹問名草記守衛官當窠差職守僕守護軍依例施賞○乘馬至墓所紅箭門內下馬就位行奠酌禮敎曰故相姜文貞子孫之來待者皆令入參行禮訖詣墓上審視還入齋室(刀削)
정조 21년 · 강
命故領議政河演金在魯墓遣承旨致祭故相金致仁令弘文館議諡一體致祭故參賮丘從直墓遣官致祭
정조 21년 · 목
駕過仁川境敎曰我朝房杜世推黃許而遵何約束民以寧壹故相河演亦其一也聞其墓道在輦路近地云故領議政河演墓遣承旨致祭祭文以呼寫本往讀之多年秉軸對揚先大王建極之治恬操雅量蔚爲良佐兩世元輔尤可謂稀異故領議政金在魯墓承旨往侑因此思之故相金致仁尙未易名云以平日禮遇之心寧不有歉其令弘文館從速擧行一體致祭○敎曰人臣遭逢從古何限而邂逅遇巷未有盛於故參贊丘從直立賢無方之聖德尙今莊誦向年以落仕最久人調用嗣孫泰垕矣今其墓不遠於是地云特爲遣官致祭祭文令知製敎製進
정조 21년 · 강
命植炬差員考喧都事記過待令
정조 21년 · 목
駕到石田里距安山郡未及七里日已向暮命送令旗於各營懸燈號令除取稟擧行以炬火之不卽待令命植炬差使員長湍府使趙義鎭記過以觀光人之路上雜沓命考喧都事李湐記過竝使之待令於安山郡
정조 21년 · 강
命右議政李秉模施不敍之典
정조 21년 · 목
敎曰駕前擧措大非所望於此大臣者國綱所在寬恕反失於正右議政李秉模亟施不敍之典
정조 21년 · 강
命京畿監司李在學記過拿入禁府都事李湐長湍府使趙義鎭安山郡守王道常義鎭決棍湐道常分揀
정조 21년 · 목
命記過待令差使員及禁府都事拿入敎湐曰昏夜動駕何等嚴重而觀光之人雜沓於駕過咫尺之地右列則羅將輩登山禁止而左列則何獨不然也湐對曰當禁不禁臣誠死罪予曰爾之除拜不甚久遠故特爲分揀明日以後各別惕念也敎義鎭曰日暮之後不卽植炬以燈籠行一馬場許此何國體莫重動駕之時名以植炬差員而擧行如此乎義鎭對曰見過去紅令旗誤聞知委認以明曉燃炬而今夕則停之故致有此不卽擧行之擧矣益運請依法命除數杖用大棍至五度命拿出送令旗於京畿監司敎曰今日植炬擧行非但萬萬駭然例於駕前左右列立禁喧校卒使之檢飭而安山無一人待令監司爲先記過明日若又如此當嚴處以此分付仍命安山郡守王道常拿入敎曰安山雖殘豈無一校卒而乃敢如是不飭乎禁都旣以新除分揀汝亦除拜不久且是地方官故特爲分揀明日則惕念擧行可也
정조 21년 · 강
召見楊州牧使吳鼎源金浦郡守洪大協仁川府使黃運祚始興縣令鄭致綏果川縣監金履裕安山郡守王道常于行宮
정조 21년 · 목
予曰如有邑弊民瘼之可奏者各爲陳奏也鼎源曰別無可達者矣大協曰今番蠲減旣是曠蕩之恩一邑民人有何更望至於如干舊初不之類雖曰民弊亦可自下區處非可陳聞於朝家者矣予曰以年年新起或有充給之道耶大協曰新起則年年加報無復餘結矣運祚曰臣則除拜屬耳無所詳知者而槪聞總廳還穀九百餘石爲民弊云矣予曰還宮後詳細探察如有可以陳達者則以鑄所書役自多上來之時其時來奏也致綏曰姑無新弊之可達者矣道常曰臣以新除之故未及知而舊還最久條一千餘石爲大弊云矣予曰通廣處率父老來待(刀削)
정조 21년 · 강
命貞安翁主貞正翁主錦陽尉晉安尉墓遣內侍致祭昇平府院君金瑬墓西平府院君韓浚謙檜山府夫人黃氏墓新豊府院君張維永嘉府夫人金氏墓幷遣承宣致祭
정조 21년 · 목
敎曰貞安翁主貞正翁主俱是章陵同氣貞安與錦陽貞正與晉安同岡展謁本陵又過此地事若不偶竝以親撰侑詞遣內侍致祭○敎曰昇平府院君金瑬攀附之功經濟之策蔚然爲中興名臣聞其墓在是邑云遣承宣致祭祭文親撰以下○敎曰身居肺腑之親密贊我聖祖一初淸明之化傑然爲國柱石其立朝事功之塗人耳目者卽亦餘事西平府院君韓浚謙檜山府夫人黃氏墓遣承旨致祭○敎曰我朝固多賢國舅而文章功業之盛未有如新豊追惟崇陵御筆神道之盛蹟一倍愴想故府院君張維永嘉府夫人金氏墓遣承旨致祭故判書張善澂一體侑之
정조 21년 · 강
命右議政李秉模不敍傳旨特爲還收
정조 21년 · 목
敎曰雖以國體處分卿之本情出於若心傳旨特爲還收仍傳命召今欲進詣園所卽爲入來參班事遣史官傳諭于右相
정조 21년 · 강
自安山行宮進發召見本郡父老於路左晝停于鷗浦
정조 21년 · 목
三吹後具戎服乘轎出安山郡門至五里程駐蹕招入邑中父老下詢疾若民人等曰近値豐歲民皆樂生而但以豐燈之故壬寅丙午條舊還皆爲捧納則其數至於千餘石此雖民間當納之物而不能無難捧之患矣予曰竝當有善處之道爾等退去好在進發至長長峴駐蹕少憩史官洪樂浚傳諭於右議政回來(刀削)予乘馬進發到鷗浦御幕次命蛟龍旂以下各差備侍衛路上留住駕前駕後先往御將留住處聽其指揮㴀間路先到信地不待號令下馬喫飯
정조 21년 · 강
命龍柏祠令地方官行祭故領議政洪彥弼洪暹墓遣承宣致祭故左議政李福源墓遣直提學李晚秀致祭愼嬪墓遣內侍致祭
정조 21년 · 목
敎曰龍柏祠卽諸葛武侯胡文定主享配食之所而忠簡尹棨以成仁之地㴀與享之異代一義令人激感地方官旣經承旨持此祭文宣讀行祭○敎曰故領議政洪彥弼自是士類爲世名臣其子領議政洪暹以直道雅望又躋上台年過懸車而其太夫人尙康旺恭惟貞敬大夫人天上難知世未聞一德㴀三上台峻百年除六壽星尊之句至入詩人之詠尙今傳誦兩大臣墓道遣承宣致祭地方官旣經承宣仍令受香進去○敎曰雅操今日未易多得內閣直提學李晚秀馳省故左議政李福源墓仍爲致祭○敎曰愼嬪墓距府治五里而近云遣內侍致祭
정조 21년 · 강
召見水原留守徐有隣于幕次仍爲進發
정조 21년 · 목
予謂有隣曰今日詣園所後日勢似未晚軍兵之勞不可不念欲仍詣華城行宮如何有隣曰日勢則無慮而今日入抵華城則非但軍兵之休息事多有便好矣命賜諸臣飯少頃改具軍服乘馬進發到新音川下馬少憩由火巢界取古西門路命先後廂軍兵竝由外路先詣各其信地承史閣臣引儀通禮及祭官外百官皆先詣大路御前前排挾馬挾輦軍若干名外俱由外路先往內營鄕軍三哨先送古西門外把守外營鄕軍三哨草峯文侍郞大皇橋前路各一哨把守予到古西門內左議政蔡濟恭業已先詣柢迎於路左予曰卿亦好來否濟恭曰臣則少無憊損而俄者柢迎時自不覺瞻望天顏已切欣喜之忱矣予曰昨日事聞之乎濟恭曰朝紙尙未得見矣予曰此非長語之地矣仍進詣園所戶曹判書金華鎭柢迎於路左予曰老人好來否華鎭曰善爲下來矣